एलएलबी छात्रों को रजिस्ट्रेशन कराने का आज अंतिम अवसर
ग्वालियर| एमएलबी कॉलेज से एलएलबी की पढ़ाई कर रहे छात्रों ने बुधवार को रजिस्ट्रार प्रो. आनंद मिश्रा से कहा कि ऑनलाइन रजिस्ट्रेशन कराने को एक और मौका दिया जाए। छात्रों ने कहा कि उन्हें नहीं पता था कि जिन छात्रों के नामांकन मैन्युअल हो चुके हैं, उन्हें ऑनलाइन रजिस्ट्रेशन कराना होगा। ऑनलाइन रजिस्ट्रेशन के बिना वह परीक्षा फॉर्म नहीं भर पा रहे हैं।
एलएलबी पहले सेमेस्टर के परीक्षा फॉर्म भरने की अंतिम तारीख 4 जनवरी है। इस तारीख तक यदि छात्रों के ऑनलाइन रजिस्ट्रेशन नहीं हो पाते तो वे फॉर्म भरने के साथ परीक्षा देने से वंचित हो जाएंगे। छात्रों की मांग पर शाम को परीक्षा नियंत्रक प्रो. डीसी तिवारी ने एलएलबी पहले सेमेस्टर के छात्रों के लिए ऑनलाइन नामांकन व रजिस्ट्रेशन कराने की तारीख बढ़ा दी। छात्र विलंब शुल्क 200 रुपए के साथ गुरुवार को ऑनलाइन नामांकन व रजिस्ट्रेशन करा सकते हैं। इसके बाद छात्राें को मौका नहीं मिलेगा।
hin_Deva hin_Deva hin_Deva